
CUVÂNTUL SCRIS 
Spune-mi, rogu-te, copile, 
ce-ai dori-n aceste file 

să găseşti, să-ți placă ţie 
aducându-ți bucurie? 

Un minuscul univers 

prins într-un crâmpei de vers, 
într-o strofă delicată 
începând cu „A fost odată?”... 
Să-ţi descriu împărăția 
slovelor — minunăţia 

ce doar visul o întrece 

şi gândirea o petrece? 
Spune-mi, rogu-te, ai vrea, 
să călătoreşti pe-o stea, 
c-un luceafăr într-o mână 
pân’ la preafrumoasa zână 
din povestea de departe? 
Să deschizi atunci o carte! 
De vei crede în cuvântul 
scris — vei cuceri pământul 
şi întreaga galaxie 

ţi se va supune — ţie! 
COPIII DUNĂRII 

Azi ne-a dat compunere 
despre mândra Dunăre. 


Cum să scriu despre-un meleag, 


care mi-e nespus de drag? 
Ce cuvinte să îmbin, 

să aleg şi să închin 
mândrei Dunăre albastre 
leagănul prunciei noastre? 
Ea e pentru noi, se ştie, 
fluviul scris în veşnicie. 
De ţi-e foame -— te hrăneşte, 
setea-ndată-ţi potoleşte, 
tuturora dând ceva 

din mărinimia sa. 

Când e cald, neapărat, 

te îmbie la scăldat. 

larna, chiar de-i rece, sloi, 
ne plimbăm cu pas vioi 

pe faleză, chiar pe chei. 
Dunăre, Dunăre, vrei 

Să ne spui mereu poveşti 
despre-al tău meleag iubit, 
an de an întinerit, 

despre oamenii aceşti, 
despre pescăruşi hoinari 
frați cu bunii marinari? 
Dragă Dunăre, dorim 

fiii tăi să devenim! 
PRIMVARA FACE POZNE 
Primăvara jucăuşă 


are chef de râs şi joc. 


Face semn şi o brânduşă 
spre zăvoi o ia din loc. 

C-o baghetă fermecată 

ea desferecă izvoare 

şi-n cetatea de verdeață 
toți copacii-i dă în floare. 
Joacă bâza c-un bondar, 
fugărita c-o lăcustă, 

ţiuita c-un țânțar 

locului o clipă nu stă; 

şi în hohot de culori 
sare-ntr-un picior pe ciuturi, 
trage iarba de mustăți 
într-un joc de flori şi fluturi. 
Cu bagheta ei de soare 

e poznaşă şi sprinţară, 
viață dă mereu naturii, 
minunata primăvară! 
CÂNTEC PENTRU LICURICI 
Licurici, licurici, 

luminiță prin urzici, 

ghem de fum cu ochii mici 
cum te-ai rătăcit pe-aici? 
Ai tu casă-n iarba deasă, 
nu te plouă blânda rouă? 
Dragă licurici lunatec, 

ochi de spuză şi jeratec 


hai cu mine pe coline, 


fiindc-atunci când sunt cu tine 
de-ntuneric nu-mi mai pasă! 
Felinar de pădurar, haide, vino 
printre vii, 

pe cărarea care duce 

înspre vechile uluce 

ale casei părinteşti, 

că te-oi lua să viețuieşti 

chiar la mine în grădină 

mică floare de lumină! 
Licurici, licurici, 

hai în casă, trup de humă 

şi la noapte iarăşi du-mă 

în împărăţia ierbii 

unde ciutele şi cerbii 

vin pe rând şi se adapă 

la izvor cu dulce apă. 
Licurici, licurici, 

luminiță prin urzici! 
PRIMVARA DE ACASĂ 
Nicăieri nu-i mai frumoasă 
primăvara de acasă 

când se-ntorc cu drag cocorii 
întrecându-se cu norii 

şi găsesc la streşini iar 
cuiburile de-astă vară. 

Le mai primenesc un pic 


îşi iau zborul pe colnic 


după hrană, flori şi rouă 
începând o viață nouă. 
Stă pădurea şi-i îmbie 
c-un izvor de apă vie. 

lar copiii, din pridvor 

îi invit pe ogor 

să înstăpânească lunca 

şi să le-nsoțească munca. 
MINGEA 

Până ieri o zvăpăiată, 
astăzi zace dezumflată. 
Nu-i mai ajungea ograda 
nici odaia, nici livada. 
Ţuşti! pe stradă ca pe roți. 
la mai prinde-o, dacă poţi! 
Se-avânta din temelie 
până-n bolta azurie 

şi la jocuri în poiană 
devenise campioană. 
Părăsită-n colb, afară, 

azi nu-i dă prin gând să sară. 
În hăinuţa prea uzată 
mingea şade bosumflată 
fiindcă un ştrengar tehui 
a lovit-o într-un cui. 
PRIMĂVARA ÎN LUNCĂ 
Cine spune că în luncă 


gâzele nu au de muncă? 


Un tântar — dă cu var 

la stupina cu nectar, 

o rădaşcă şi-un bondar 
cară pentru sobă jar. 
Chiar de-i slabă atâtica 
vreascuri a adus furnica. 
Gărgărița 

îşi spală rochita, 

mătură tinda, 

şterge oglinda, 

albina 

pregăteşte cina. 

O libelulă, fără mult zvon 
probează motorul la avion. 
Ocupat e-n chip şi fel 
fiecare gândăcel. 

Chiar şi gâzele prin iarbă 
au de joacă şi de treabă. 
Primăvara-i minunat 

când m-aştern pe colindat. 
Nu mă satur să contemplu 
al naturii verde templu! 
SUNT MAESTRU-N ZIDĂRIE 
M-am mutat curând la bloc; 
nu prea am vecini de joc, 
mi-e urât, mă plictisesc, 
un prieten nu găsesc 


să-i arăt cum construiesc 


un castel împărătesc 

sau un bloc cu trei nivele 
fără macara ori schele. 
Din hârtie cu zorzoane 

la etaje-nalț balcoane. 

Din nisip şi pietricele 

fac rigole şi şosele. 
Dintr-o sfoară prinsă-n noduri 
construiesc vreo două poduri 
cu piloni din bețişoare 
şi-am nevoie de-ajutoare. 
Dacă vii cu o mistrie 

îţi voi da un măr simbrie. 
Pentru-o greblă şi-o lopată 
Chiar o bilă colorată. 
Credeţi oare că-i uşor 

ca la joacă să ai spor, 

să te-ntreci în măiestrie 
c-un maestru-n zidărie? 
PATRIEI - COPILĂRIE 

Azi am nălțat un zmeu 
colorat în curcubeu. 

Cum s-a domolit un pic 
Ploaia-n streşini-alambic, 
Am ieşit în iarba udă 
ronțăind o pară crudă, 
soarele să mă mângâie 


de la creştet la călcâie. 


Am rugat un greieraş 
să-i trimită un răvaş; 
însă cu arcuşul ud 

stă pe-o frunză de agud 
să îşi zvânte aripioara 
partitura şi vioara. 
Soarele-l îmbrățişează 
când răvaşul descifrează 
raze trimițând solie 
patriei — copilărie! 

HAI SĂ ÎNVĂȚĂM UN CÂNTEC 
De la Do şi pân' la Si 
trece-n zbor căluțul: Dii! 
Apoi: Do-Re-Mi-Fa-Sol 
calul face-un scurt ocol. 
Do-Mi-Sol-Mi, Do-Mi-Fa 
zboară pân’ s-o înnopta. 
Mi-Fa-Sol-Mi, Sol-Fa-Re 
pe aripi de cântece. 
Do-Re-Mi-Do, Mi-Do-La, 
Să solfegiezi aşa: 
Do-Re-Mi-Fa-Sol-La-Si 
Scara gamei vei sui 
dacă-ți modulezi în ton 
vocea c-un diapazon. 
ADINA GOSPODINA 
Mama a plecat de-acasă 


şi Adina, ca albina 


roboteşte pe terasă 

să-şi amenajeze casă. 

Un covor pictat cu stele 
ţine loc de duşumele, 
taburetu-i transformat 
într-un confortabil pat. 

O cutie-a devenit 

masă bună de gătit. 

Şi să vezi ce zarvă mare 
printre oale, crăticioare, 
fiindc-Adina, gospodina 
vrea să pregătească cina 
pentru toţi copiii ei, 
ursuleți, păpuşi, căţei, 

care strigă-n gura mare 
înainte de culcare: 

-Vrem, mămico, de mâncare! 
DOCTORUL PĂDURII 

Cioc, în trunchiul de stejar 
Cioc, în ramura de fag, 
Cioc, cioc, cioc! Se-aude clar 
Cine s-a oprit în prag? 

Este doctorul pădurii. 
Stetoscopu-l ţine grav. 
Gâzele şoptesc speriate: 
Oare-i vreun copac bolnav? 
Cineva în uşă bate: 


Cioc, cioc, cioc! Se-aude clar. 


Cine-atât de învăţat e 

să consulte un stejar? 

Chiar de-i multă hărmălaie 
Cioc, cioc, cioc se-aude, taci! 
Cioc meticulos ascultă 
precum cel mai vrednic vraci. 
VACANŢA 

Dacă n-ar nutri speranța 

că soseşte şi vacanţa 

toți copiii, bunăoară, 

s-ar cam plictisi de şcoală. 

Ei cu gându-ar fi afară 

de cu zori şi până-n seară. 
Lecţiile-ar fi atunci 

grele, plicticoase, lungi 

iar în clasă, cei prezenți 

n-ar mai fi deloc atenți. 

Dar aşa, ce bucurie, 

pe şcolari ca ei să ştie 

că vacanţa va sosi 

într-o minunată zi. 

CREDEŢI OARE CĂ-I UN FLEAC? 
S-a deschis în port o poartă 
şi un circ pe lângă circă 

iar copiii se mai mir’ că 
tocmai tortul n-ar toartă! 

Pe deasupra-i cer de ceară 


şi-ntr-o baniță-i un ban 


fieru-i tare ca o fiară 

iar o vană sună-n van. 
Fiindcă foca şi-a dat foc 
vara s-a albit de var 
toca-toca bate-un toc 

para stă înfiptă-n par. 
Marinarul sus, la pupă 

stă de cart cum scrie-n carte. 
Lupul s-a uitat c-o lupă 
Tocmai pe planeta Marte. 
Stai oleacă am un leac 
pentru cord: să sari o coardă. 
Credeţi oare că-i un fleac 

să pocneşti dintr-o petardă? 
CIUDĂȚENII ÎN NATURĂ 
Multe ciudățenii sunt 
pretutindeni pe pământ! 
Lângă fluviul Amazon 
Anaconda stă pe tron 

şi se simte-n siguranță 
fiindcă-i şarpe cu prestanţă. 
O făptură foarte sobră 

este veninoasa cobră; 
ochelarii nu şi-i scoate 

dacă doarme ori e noapte. 
Câinele care nu latră 

se numeşte Dingo, iată. 


Pasărea care nu zboară 


este Kiwi, bunăoară. 

Te cuprinde-un soi de milă 
când priveşti la o cămilă 
care este, lucru cert, 

o corabie-n deşert! 

ALTE CIUDĂȚENII 

În natură de ţi-e dat 

să străbațţi în lung şi-n lat 
aer, apă sau uscat, 

afli tot ce n-ai aflat. 
Hipocampul e un cal 
care-aleargă pe un val. 
Din mulțimea interlopă 
de cornute, cerbi şi ciute 
se distinge-o antilopă. 
Fără vreo exagerare 
prima e la alergare. 

Racul merge îndărăt 
dacă vreți, vă şi arăt. 
Mamiferul acesta mare 
e-o balenă-notătoare. 
Imitând după ureche 
orice sunet, aşadar, 

este dăruit cu har 
vorbărețul...papagal. 
Salturi pe-o distanţă lungă 
face cangurul sprinţar 


şi îşi ţine într-o pungă 


puiul ca-ntr-un buzunar. 
Din Eduator la Pol 

dacă veți călători 

pas cu pas veti întâlni 
ciudăţenii şi mai şi... 
CIUDĂȚENII ŞI MAI ŞI 
Cine-i ursul de zăpadă 
pilotând pe-al gheții bord? 
Fram e! Cine vrea să-l vadă, 
îl poftesc la Polul Nord. 
Un înotător vestit, 

ca să pară mai integru 
pinguinu-i travestit 
totdeauna-n fracul negru. 
Lumea ar putea să creadă 
dacă ar privi-n desen 

că-i un cerb, dar de zăpadă. 
Eu vă spun că este ren. 
Astfel, vietăți ciudate 
toate-n specia firească 
într-un ritm fără egal 

au menirea să-ntregească 
echilibrul natural. 

Însă dacă sunt pe cale 

să dispară-atunci, fireşte, 
omul bun le ocroteşte-n 
rezervaţii naturale. 


MIRĂRI 


-Ce e un izvor? 

-O sete nesecată de zbor? 

-Dar un bob de grâu, spune, ştii? 
-O şoaptă despre rumena pâine 
ce plămădită va fi mâine 

pentru năzdrăvanii copii. 

-O dimineaţă, din ce se iveşte? 
-Dintr-o noapte, ce se albeşte. 
Se naşte-ntâi o lumină plăpândă 
care creşte înaltă şi blândă 
risipindu-se apoi în fereastră 

ca o pasăre măiastră. 

-Ai putea să-mi explici, ce-i un plai? 
-E o ţară frumoasă 

unde florile zburdă-n alai. 

-Dar un zmeu, ştii ce este? 
-Personaj negativ de poveste 
sau o zburdalnică hârtie 

prinsă meşteşugit de o aţă. 

De cer uneori se agaţă 

şi aşteaptă scrisori de la noi 
să-i trimitem de-aici, din zăvoi. 
CU BICICLETA 

Cătălin şi Nicoleta 

au pornit cu bicicleta 

pe şosea la promenadă. 

Înc-o stradă şi-înc-o stradă. 


Nicoleta pe ghidon, 


vântu-i flutură-n jupon. 
-Stop! i-opreşte semaforul, 
roşu, galben, gata zborul! 
Până ochiul luminează 
verdele cel aşteptat, 

n-au răbdare, au plecat, 
pegasul accelerează. 

Vai, un pieton micut 

la bunica în căruţ 

era cât pe-aci să intre 
chiar sub roata dinainte. 
-Fă la stânga! Mâna-ntinde! 
Nici maşina nu ne prinde!... 
Un tramvai semnalizează: 
-Hei, opreşte sau virează! 
-Nu pot, frâna este ruptă 
şi e panta prea abruptă. 
-Ce viteză, vai, mămică! 
Nicoletei îi e frică. 

El răsuflă uşurat: 

-Ura! Bravo! Am scăpat! 
Sunem teferi, ce noroc! 
Dar aşa nu mă mai joc! 
Din şosea un ofițer 

i-a admonestat sever: 

-Nu ati circulat atent, 

deci, permisele, urgent! 


FIECARE-N CASA LUI 


Domnul melc şi doamna melcă 
Fiecare-n casa lui 
codobelc şi codobelcă 
s-au gândit să crească pui. 
Au destule dependinţe, 
balconaşe, hol, cămări, 
dar în unele privinţe 

-mi-a şoptit o albă floare- 
locuința lor va fi 

sigur neîncăpătoare 
pentru când vor fi să iasă 
melcuşori din cochilie 

să se joace 

cu drăguţii pui de broaşte 
şi cornițele să-şi scoată 
ca să-şi plimbe ochii roată 
peste nuferii din baltă! 

O CROITOREASĂ 

O rădaşcă 

duce-n taşcă 

foarfeci — două 

luminate 

de bobițele de rouă 

să croiască 

din trei frunze 

de copac 

costumaş 


unui greiere poznaş. 


l-a cusut deja un crac 

şi o mânecă subțire 

din vreo şase-şapte fire 

de sulcine. 

Cu aşa croitoreasă 

chiar şi mie îmi convine 

să îmi cos 

o rochiță mai aleasă. 

Crezi că o să-mi vină bine? 
DOAMNA TOAMNA 
Doamna toamna cea ghiduşă 
ne îmbie jucăuşă 

din panerele-ncărcate 

să alegem, pe gustate: 
mere cu obraji de soare, 
struguri, salbe gălbioare, 
prune brumării, gutui 

şi migdale amărui. 
Doamna toamna ni le-adună 
fiindcă-i darnică şi bună! 
PIT 

Un nagâț pe nume Pit 

tare e nefericit 

fiindcă de vreo două zile 
un băiat numit Vasile 

l-a închis într-un hambar, 
fără a avea habar 


că frăţiorii lui cei buni 


vor zbura spre alte lumi. 

A rămas de-atunci tăcut, 
buimăcit şi cam năuc, 
nevoit să-şi uite zborul, 
soarelui să-i ducă dorul. 
Dragi copii, nagâţul Pit 

tare e nefericit! 
CĂRĂBUŞUL 

Cărăbuşul cărăuş 

cară lemne pe-un urcuş. 
Tocmai traversează-o punte 
să-şi clădească, sus, pe munte, 
o colibă pentru iarnă 
fiindcă s-a pornit să cearnă 
din văzduh o ploaie rece. 
De primejdii multe trece. 

Ce povară, ce urcuş! 

S-a făcut alunecuş. 

Toamna s-a-ntrecut cu gluma 
şi-a trimis solie — bruma. 
Bate-un cui, cioc-boc şi iată 
el acoperişul gată. 

Obosit şi somnoros 

lasă violina jos, 

somnul iernii să-l răpună. 
Noapte lungă, 

Noapte bună! 


GREIERAŞUL ȚÂR-ȚÂREL 


Am de ieri un mic chiriaş, 
Ţâr-Ţârel, un greieraş. 
Locuieşte în pridvor 

şi țâr-târâie de zor. 

Nu mă pot nici odihni 

dar nici scrie, nici citi. 
Mi-a venit în gând să-l rog 
să avem un dialog: 
-Unde-ai învățat să cânți 
cu atâta fantezie? 

Sub ce-aripă ţii arcuşul, 
spune-mi, unde-i spiriduşul 
ce-ţi insuflă-atâta har? 
Hai la mine-n buzunar! 
-Nu e greu, da-i foarte trist 
să fi un Cri-Cri solist. 

-Cri, i-a zis atunci încet, 
Vrei s facem un duet? 
-Ţâr, țâr, țâr! 

-Tra, la, la! 

Împreună vom cânta 

până şi ceilalți copii 

o s-nveţe: Cri-Cri-Cri! 
IARNA PE DUNĂRE 
Dunăre, ce singurică 

ai rămas, nu-ţi este frică, 
de îngheț, de vânt şi noapte, 


crengi uscate, umbre, şoapte? 


Nici ţipenie pe maluri... 
Unde-s falnicele valuri, 
netezind nisipul ud? 

S-au refugiat spre sud. 
Unde-s albii pescăruşi, 
cormoranii, unde-s duşi? 
Dar locuitorii tăi, 
crăpuşteni, bibani, şalăi, 
rase mici sau mari de peşti, 
racii înzestrați cu cleşti? 
S-au ascuns, s-au culcuşit, 
dorm acuma, negreşit 

în cotloane căptuşite 

de cu toamnă pregătite. 
Vor ieşi spre primăvară 
din căsuțe, iar afară 

să depună icre mii 
galbene, portocalii, 

care-s bune de tartine 
pentru mine, pentru tine... 
LEAGĂN SFÂNT 

Dăinuind prin ani, Carpații, 
veşnic tineri şi frumoşi 

ne trimit prelungi ecouri 
de la zimbri, de la bouri, 
leagăn de legende sfinte 
din strămoşi. 


Prin păduri abia tresar 


pe sub umbră de stejar, 
limpezi ape de cleştar 
şipotind cu dulce cânt 
din pământu-acesta sfânt. 
În câmpia însorită 

şi scăldată-n aur viu 
ca-ntr-un leagăn vechi de datini, 
taina coacerii de pâine 
dăinuie din tată-n fiu. 

Fie munte, fie şes, 

Ţara are-un chip ales. 
Leagăn de balade-mi fie, 
Ţara mea de Poezie! 
NOAPTE BUNĂ 

În pătuc alături stau 

ca-n vitrină de bazar 
jucării aduse-n dar: 

o pisică zisă Miau, 

din pluş alb e Ursul Fram, 
cățelandrul cel sârmos, 
iepuraşul Habarnam 

şi voinicul Făt Frumos. 
Înainte de culcare, 

Oana, sora cea mai mare, 
ca o doică-adevărată 

se preface supărată: 
-Noapte bună-nchideți geana, 


ce strigați atâta: Ma-ma! 


Stinge-acum toți licuricii 
că au adormit piticii! 
SOMN DE MUGURI 

Somn de muguri, dormi, copile, 
de mlădițe vii, fragile! 
Dormi şi te înfiripează 
fiindcă mama ta veghează. 
Lasă în a mamei seamă 
griji, nelinişti, nu ai teamă 
şi coboară-te alene 

cu întredeschise gene 

pe aripi de feerie 

cum doar în copilărie 

poți afla când fără veste, 
te strecori într-o poveste 
şi un glas şoptit de zână 
îţi urează: Noapte bună! 
UITE-AICI MĂ-NCURC! 
Ursul a căzut în cursă, 
licuriciul licureşte, 
leopardul sare gardul. 
Oare ce 

face-atunci un şoarece? 
Sâsâie ca un gânsac, 
parc-ar fi stăpân pe lac 

şi exemplu-acesta nou 

ar sluji ca un ecou 


brotăceilor din lac, 


care şi-au făcut hamace 
dintr-atâţia cleşti de rac 
să le legene-n băltoace? 
Nu ştiu, zău! 

şi doar nu sunt nătărău. 
Însă uite-aici mă-ncurc 
şi mă-ncrâncenez să urc 
o cărare-ntortocheată, 
sus, pe vârful unui munte, 
însoțit de-o gâză mică, 

o furnică, 

sau mai bine-o păsărică, 
ce mă-ncântă cu un tril? 
De ce nu, la o adică? 
MICII CAMPIONI 

Un căluț, murgut, 
pintenat şi rotat 

ca un cal adevărat 

se plângea-ntr-o zi că n-are 
un tovarăş de-alergare. 
-Vin eu! a zis Codruţ 

un băiat blonduţ, mă iei? 
Ba-i aduc şi pe Dănuţ 

şi pe vărul meu, Mihuţ 
care-i mai grăsuţ. 

Şi tustrei jochei 

au făcut prinsoare, 


cine o să fie-n stare 


să ajungă primul la răzoare, 
va primi bomboane, 

cum s-ar zice, drept răsplată 
de la o sfioasă fată. 

Fără nici o repetiție 

se porniră-n competiţie, 

de-a călare pe murgut, 

ce părea puțin slăbuț, 

dar îi duse pe tustrei 

înfoiați ca nişte zmei 
până-aproape de sosire. 

Fără vreo deosebire, 

îi dădu pe toți din şa 
nechezându-le aşa: 

-Stați, fârtaţi!... Nu vă avântați, 
că mă derutaţi! 

Doar pocnind din bice, după toane, 
vreţi bomboane? 

Cu porunca: Diiii! 

sus pe şa, călare, poate fiecare, 
mai mersi! 

Numai că pariul 

eu l-am câştigat cu adevărat, 
transportând în spate 

întreaga greutate. 

Şi avea dreptate... 

Nu te lăuda mata 


doar cu munca altuia! 


TOAMNA OSPITALIERĂ 

În panerele-ncărcate 

stau alesele bucate: 

fructe dulci, îmbietoare 

de ajuns la fiecare. 

Mere, pere mălăieţe 

pentru prinți, pentru alteţe, 
şi gutui catifelate, 
parfumate, pe gustate. 
Câte-un bob de strugur, două, 
de cu zori stropiți de rouă. 
Pepeni galbeni şi harbuze, 
uriaşe buburuze. 

Bunătăţi culese-anume 
prichindeilor din lume. 
Toate-acestea ni le-oferă 
Toamna ospitalieră. 

UITE-I, NU-S! 

Vreau un fulg s-ademenesc 
din înaltul râu ceresc. 

Dar cum toți se zbenguiesc 
nu ştiu de-o să reuşesc... 
Mă-nvârtesc cu fața-n sus. 


Fulgii cad, dar, uite-i, nu-s! 
Cocoţat pe vârf de nas, 


iată, unul a rămas, 
doar un strop de apă vie, 


un crâmpei de veşnicie. 


Eu ascund în pumn steluța 
şi-n odaie dau fuguța. 

-S-a topit şi-aceasta, iute... 
-Hai, aleargă, iarăşi du-te... 
Trebuie până la urmă 

să păstrezi în palm-o urmă. 
-Cum, nimic nu va rămâne? 
Am să mai încerc şi mâine... 
ARE ROST SĂ VĂ MAI ZIC? 
Box e-un cățelandru mops 
care roade câte-un drops, 
savurează caramele, 
ciocolată, acadele, 

gumă dulce şi banane 

şi tot soiul de bomboane. 
Fel de fel de artificii 

face zilnic să obțină 

la dejun sau chiar la cină 
minunatele delicii. 

Dacă nu i-ai dat, o dată 
face cât ai zice: Peşte! 

o mutriță bosumflată 

şi urechile ciuleşte. 
Salivează, dă din coadă 

să mă facă să pricep. 

Mi se pare scandalos 

să nu ştie ce-i măsura 


şi să-i iert adesea postura 


de ştrengar şi pofticios. 
Ca să-l pedepsesc, odată, 
pe ascuns i-am presărat 
pe un bot de ciocolată 
praf de cretă colorat. 

lar când prinse să strănute, 
are rost s vă mai zic, 

cum s-a lecuit de iute, 
fără nimeni să-l ajute, 
cățelandrul nostru mic? 
LEAGĂN DE STELE 
Carul Mare să coboare 

pe o margine de zare 
până-n satul 

unde fata şi biatul 

îl aşteaptă s-o pornească 
la plimbare. 

Doamna Luna, 

palidă, ca-ntotdeauna, 
calea să le-o dirijeze, 

să-i vegheze, 

şi „Drum bun” să le ureze. 
Stelele să se aprindă, 
tainic, una câte una 

ca luminile-n oglindă 
şi-ntr-o horă să se prindă 
să se vadă până-n tindă. 


Ursa Mică să mi-i culce 


pe saltea de turtă dulce. 
Ursa Mare cu hamace, 
prinse-n colțuri mici de stele 
cu inele, 

să mi-i legene pe ele 

până când din buzunare 

le vor curge pietre rare, 
meteori, mărgăritare, 
nestemate de culori 

vii, aprinse ca de floare. 
Cloşca, puii să şi-i culce 
să le poată spune dulce 

o poveste c-un Luceafăr 
care stă pe boltă teafăr 

şi străluce pe uluce 

şi pe-aripi de vis te duce... 
CALOIANUL, PAPARUDA 
lată picurii de ploaie, 

care plâng, vărsând şiroaie 
pe pământul prea uscat, 
când copii cu Caloianul 
prin noianul de ţărână arzătoare, 
au pornit-o după soare, 
să-i înduplece dogoarea, 
fiindcă macul şi cicoarea, 
ca şi frageda brânduşă, 
cât ar fi de jucăuşă, 


de un timp s-au vestejit 


şi-or să moară negreşit, 

pe uscat, de aspră sete. 

Nu mai pot, 

cu parfumul lor să-mbete 
nici bunic şi nici nepot. 

Tu, zăludă paparudă, 

haide, udă, 

cu stropi mici şi mari de ploaie, 
în şiroaie, 

tot cuprinsul, toată glia, 

că s-a întrecut câmpia 

să ne dăruiască nouă, 

dac-o fi şi-o fi să plouă, 
roadele îmbelşugate, 

numai aur în carate, 

bobul galben de lumină 
dintr-a patriei grădină... 
CE-ŞI DOREŞTE AUTOAREA 
Îşi doreşte-o cărticică 

doar atât de mititică 

să încapă-n trăistuța 

lui Costel sau llenuța. 

În gentuță la Angela 

ori în coşuleț la Stela. 

Să-şi găsească loc, comodă, 
după unica metodă 

de a nu incomoda 


la vreun joc ce-l vor juca 


năzdrăvanii pe afară: 

de-a ascunselea, pe scară, 
pe asfalt curat — şotronul — 
celor mici ţinând isonul. 
Pod de piatră, Alunelul, 
de-a oiţa şi de-a mielul, 
fotbal, tenis, volei, oină. 
-Ce-ai făcut cu cartea, Doină? 
Fiindcă-i numai atâtica 

o va răsfoi furnica. 

Curios precum i-e felul 

o va roade şoricelul. 

Filele aripa-i scutur' 

când o s-o sărute-un flutur’ 
tuturora vrând să fie 

un prilej de bucurie.... 
CÂNTEC DE LEAGĂN PENTRU ANUȚA 
Uta, uța, uşurel, 

puiul mamei, mititel. 
Uşurel şi uța-uța 

pân’ va adormi Anuta, 

Ani, Ana, Anişoara, 
Arionda, domnişoara, 

azi adoarme alintată, 

de Luceafăr legănată. 

Ba de soare şi de stele 
împletind pe degetele, 


mici inele de lumină, 


raze lungi de lună plină. 
Nani, dulcea mea mlădiţă, 
cu flori dalbe în cosiță, 
fiecare albă floare, 

fie-ţi leagăn de petale. 

Simti pe frunte-o mângâiere, 
pleoapele când ţi-s prea grele, 
de bobițe mici de rouă. 

Şi, cu mâinile-amândouă, 
cauţi sprijin la mămica 

ce-ţi alungă frigul, frica, 
visele urâte, boala. 

Lasă-ţi căpuşoru-n poala 
generoasă şi curată 

şi în grija mamei toată, 

să te dai fără de frică, 

Ani, Anişoară mică. 

Nani, Ani, Ani, nani, 

tot zburând vor trece anii 

şi vei creşte voinicuță 

draga mamei, Anicuţă! 
DESCÂNTEC PENTRU SCOICĂ 
Scoică, bună surioară, 

de sidef, corăbioară, 

tu ascunzi în cochilie 

o poveste dintr-o mie. 
Haide, spune-mi-o şi mie! 


Spune-mi dară, de cu seară — 


o poveste de pe crestele de val 
s-o ascult şezând la mal 

şi purtată în aval. 

De-un castel medieval, 

Plin cu prinți şi cu prințese, 
c-un balaur de pe plaur 

şi c-o babă vrăjitoare, 

foarte rea, cicălitoare, 

cu pitici şi cu arici, 

jucând leapşa prin urzici. 
Scoică blândă ca o doică, 

la ureche-o să te pun, 

să aud, aici, în casă 

cum pe marea furioasă 
izbucneşte un taifun. 

Valuri, valuri nărăvaşe, 

cum se sparg de țărm, trufaşe; 
înspumate şi ursuze, 

te poftesc la dans meduze 
încropind un vals marin 
îmbrăcate-n fulgarin 

alb, de voal, cu lungă trenă, 
cât o gură de balenă. 

Să-mi aduci în casă-un sunet, 
de sirenă, fulger, tunet, 
tropăit de cal de mare, 

iar pe buze, gust de sare. 


Scoică albă, sidefie, 


în obraz, trandafirie. 
Scoică, doică, 

tu, cochilie de smalţ, 

stai şi-aşteaptă să mă-nalţ 
şi să cresc mai măricel 

cu tăticul meu la fel. 

Vreau să-i semăn lui anume, 
fiindcă-i om cu mare faimă, 
şi renume. 

Harnic, meşter bun, cinstit, 
generos şi iscusit! 

Scoică, doică, 

Luna iese dintr-un nor 

şi-l destramă-ncetişor. 
Parcă ţese din fuior 
vorbele ca borangicul 
când bunica şi bunicul 
stau de taină în pridvor 

cu voinicul 

nepoţel al dumnealor. 
CASRUSEL 

Azi în parcul de distracții 
se anunţă-n difuzor 
numerele de atracții: 
câinele numit Azor 
a-nvățat s meargă-n cerc 
pe ghidon la bicicletă 


(aş putea şi eu să-ncerc). 


Veverița c-o baghetă 
dirijează o orchestră 
fiindc-a devenit maestră, 
iar motanul c-o lunetă 

a descoperit un astru 

mai intens şi mai albastru 
şi-o cometă lungă-n coadă 
ce-a trimis-o ca iscoadă. 
Clovnul are-n pălărie 

o întreagă colivie: 
guguştiuci şi porumbei, 
papagali şi pui de zmei. 
-Ce poți oare să le zici? 
Năvălesc la tobogan, 

şi la carusel, toptan. 

De fetițe, nu mă mir, 

cu fugitele-au dat bir, 

ca să-şi cumpere bomboane 
acadele şi baloane. 
Elefantul e dresor 

de furnici şi-ntr-ajutor 

şi-a luat un cintezoi. 

Vreţi să vă distrați şi voi? 
eee eee 

